NASTY spune povestea vieții și carierei lui Ilie Năstase.
Publicul îl poate întâlni pe tenismen și la Sala Palatului din București, pe 16 aprilie, unde va avea loc premiera de gală a filmului. Printre invitații lui Năstase, la premieră și-au confirmat prezența Ion Țiriac și Nadia Comăneci.
Ilie Năstase a dominat scena tenisului românesc și mondial în anii '70. Pe lângă talentul pur, el s-a impus printr-un stil de joc electrizant, iar personalitatea sa excentrică și temperamentul vulcanic, adesea controversat, i-au adus o faimă aparte. Showman prin excelență, Mr. Nice'n'Nasty a revoluționat sportul alb cu aplombul unui veritabil rockstar. Îmbinând imagini de arhivă extraordinare și interviuri cu unii dintre cei mai cunoscuți sportivi din lume, precum Rafael Nadal, Björn Borg, Jimmy Connors, Nadia Comăneci sau Boris Becker, documentarul NASTY spune povestea unui personaj unic.
Documentarul va fi distribuit în cinematografele din toată țara începând cu 16 aprilie.